PMIndiaData/PMIndiaSum huggingface dataset:
ନିରନ୍ତର ସହର ବିକାଶ କ୍ଷେତ୍ରରେ ଭାରତ, ବ୍ରିଟେନ ବୈଷୟିକ ସହଯୋଗ ବୁଝାମଣା ନେଇ ଅବଗତ ହେଲେ କ୍ୟାବିନେଟ

ନିରନ୍ତର ସହର ବିକାଶ କ୍ଷେତ୍ରରେ ବୈଷୟିକ ସହଯୋଗ ଲାଗି ଭାରତ ଏବଂ ବ୍ରିଟେନ ମଧ୍ୟରେ ସ୍ୱାକ୍ଷରିତ ହୋଇଥିବା ବୁଝାମଣାପତ୍ର (ଏମଓୟୁ) ବିଷୟରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟକୁ ଅବଗତ କରାଯାଇଥିଲା । ବିବରଣୀ : ଏହି ବୁଝାମଣାପତ୍ରର ଉଦ୍ଦେଶ୍ୟ ନିରନ୍ତର ସହର ବିକାଶ କ୍ଷେତ୍ରରେ ଭାରତ ଏବଂ ବ୍ରିଟେନ ମଧ୍ୟରେ ସଂସ୍ଥାଗତ ସହଯୋଗ ଉପଲବ୍ଧ କରାଇବା ଏବଂ ଏହାକୁ ସୁଦୃଢ଼ କରିବା । ସହଯୋଗର କ୍ଷେତ୍ରରେ ସ୍ମାର୍ଟ ସିଟିର ବିକାଶ, କଠିନ ବର୍ଜ୍ୟ ପରିଚାଳନା, ପରିବେଶ ଅନୁକୂଳ ଶସ୍ତା ବାସଗୃହ, ବର୍ଜ୍ୟ ଜଳ ପରିଚାଳନା, ସହରୀ ପ୍ରତିଷ୍ଠାନଗୁଡ଼ିକର କ୍ଷମତା ନିର୍ମାଣ, ସହରୀ କ୍ଷେତ୍ରରେ ଦକ୍ଷତା ବିକାଶ, ସହରୀ ପରିବହନ, ଚତୁର ପରିବହନ ବ୍ୟବସ୍ଥା ଏବଂ ଟ୍ରାଞ୍ଜିଟ-କୈନ୍ଦ୍ରିକ ବିକାଶ, ଆର୍ଥିକ ପ୍ରସାରରେ ନବୋନ୍ମେଷ ଏବଂ ଅନ୍ୟ ସମ୍ପୃକ୍ତ କ୍ଷେତ୍ର ମଧ୍ୟ ସାମିଲ ରହିଛି । ଉଭୟ ପକ୍ଷ ଏହି କ୍ଷେତ୍ରରେ ସହଯୋଗ ଲାଗି ଆପୋସ ସହମତି ବ୍ୟକ୍ତ କରିଥିଲେ । କାର୍ଯ୍ୟକାରୀ ରଣନୀତି ଏହି ଏମଓୟୁ ଅନ୍ତର୍ଗତ ଏକ ଭାରତ-ବ୍ରିଟେନ ମିଳିତ କାର୍ଯ୍ୟ ଦଳ ଗଠନ କରାଯିବ ଯାହା ବୁଝାମଣାର ପରିଧି ମଧ୍ୟରେ ରହି ସହଯୋଗ ଉପରେ ରଣନୀତି ଏବଂ କାର୍ଯ୍ୟକ୍ରମର ରୂପରେଖ ପ୍ରସ୍ତୁତ କରିବ । ସହରୀ ବିକାଶ ଉପରେ ମିଳିତ କାର୍ଯ୍ୟ ଗୋଷ୍ଠୀର ବୈଠକ ବର୍ଷରେ ଗୋଟିଏ ଥର ହେବ ଏବଂ ଥର ଥର କରି ଭାରତ ଏବଂ ବ୍ରିଟେନରେ ହେବ । ପ୍ରମୁଖ ପ୍ରଭାବ : ଏହି ଏମଓୟୁ ଉଭୟ ଦେଶ ମଧ୍ୟରେ ନିରନ୍ତର ସହରୀ ବିକାଶ କ୍ଷେତ୍ରରେ ଦୀର୍ଘାବଧି ଦ୍ୱିପାକ୍ଷିକ ସହଯୋଗକୁ ଗଭୀରତା ଏବଂ ସୁଦୃଢ଼ତା ପ୍ରଦାନ ଲାଗି ପ୍ରୋତ୍ସାହିତ କରିବ । ହିତାଧିକାରୀ : ଏହି ଏମଓୟୁ ଦ୍ୱାରା ସ୍ମାର୍ଟ ସିଟି ବିକାଶ, କଠିନ ବର୍ଜ୍ୟ ପରିଚାଳନା, ପରିବେଶ ଅନୁକୂଳ ଶସ୍ତା ବାସଗୃହ, ବର୍ଜ୍ୟ ଜଳ ପରିଚାଳନା, ସହରୀ କ୍ଷେତ୍ରରେ ଦକ୍ଷତା ବିକାଶ, ଚତୁର ସହରାଞ୍ଚଳ ପରିବହନ ବ୍ୟବସ୍ଥା ବିକଶିତ ହେବ ।
ଯୁବ ପ୍ରସଙ୍ଗରେ ଭାରତ ଓ ଆର୍ମେନିଆ ମଧ୍ୟରେ ହୋଇଥିବା ବୁଝାମଣାପତ୍ରକୁ କ୍ୟାବିନେଟ ମଞ୍ଜୁରି

ଯୁବ ପ୍ରସଙ୍ଗରେ ପାରସ୍ପରିକ ସହଯୋଗ ପାଇଁ ଭାରତ ଓ ଆର୍ମେନିଆ ମଧ୍ୟରେ ହୋଇଥିବା ବୁଝାମଣାପତ୍ରକୁ ଆଜି ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟକୁ ଅବଗତ କରାଯାଇଛି । 2017 ଏପ୍ରିଲରେ ଏହି ବୁଝାମଣାପତ୍ର ସ୍ୱାକ୍ଷରିତ ହୋଇଥିଲା । ଏହା ପାଞ୍ଚ ବର୍ଷ ପାଇଁ ବଳବତ୍ତର ରହିବ । ଏହାପରେ ଏହି ବୁଝାମଣାପତ୍ର ସ୍ୱୟଂ ପରବର୍ତ୍ତୀ ପାଞ୍ଚ ବର୍ଷ ପାଇଁ ସମ୍ପ୍ରସାରିତ ହେବ । ଯଦି କୌଣସି ଏକ ପକ୍ଷ ଏହାର ଅବଧି ବଢ଼ାଇବାକୁ ଚାହୁଁନାହାନ୍ତି ବୋଲି ଅନ୍ୟ ପକ୍ଷକୁ ଅବଗତ କରାଇବେ ତେବେ ଏହା ବାତିଲ ହୋଇଯିବ । କିନ୍ତୁ ଏ ସମ୍ପର୍କରେ ଅବଧି ଶେଷ ହେବାର ଅତି କମରେ 6 ମାସ ପୂର୍ବରୁ ଜଣାଇବାକୁ ପଡ଼ିବ । ଏହି ବୁଝାମଣାପତ୍ରର ଉଦ୍ଦେଶ୍ୟ ହେଲା ବିଭିନ୍ନ କାର୍ଯ୍ୟକ୍ରମ, ଉତ୍ସବ, ଜ୍ଞାନ ତଥା ଭାବର ଆଦାନପ୍ରଦାନ ମଧ୍ୟରେ ଦୁଇ ଦେଶ ମଧ୍ୟରେ ଯୁବ ପ୍ରସଙ୍ଗରେ ସହଯୋଗ ବୃଦ୍ଧି କରିବା । ଉଭୟ ଦେଶର ଯୁବ ନୀତି ପ୍ରଣୟନ କରୁଥିବା ସଂସ୍ଥା କିମ୍ବା ଯୁବ ସଙ୍ଗଠନଗୁଡ଼ିକର ପ୍ରତିନିଧି ଜ୍ଞାନ ଆହରଣ ପାଇଁ ଦୁଇ ଦେଶ ଗସ୍ତ କରିବେ । ଦୁଇ ଦେଶରେ ଅନୁଷ୍ଠିତ ହେଉଥିବା ଆନ୍ତର୍ଜାତିକ ଯୁବ ମହୋତ୍ସବ, ଆଲୋଚନାଚକ୍ରରେ ଉଭୟ ଦେଶର ପ୍ରତିନିଧିମାନଙ୍କୁ ନିମନ୍ତ୍ରଣ କରାଯିବ । ବିଭିନ୍ନ ମୁଦ୍ରିତ ପୁସ୍ତକ, ଚଳଚ୍ଚିତ୍ର ଏବଂ ଅଭିଜ୍ଞତାର ଆଦାନ ପ୍ରଦାନ ହେବ । ଦୁଇ ଦେଶରେ ଅନୁଷ୍ଠିତ ହେଉଥିବା ଯୁବ ଶିବିର, ଯୁବ ଉତ୍ସବ କିମ୍ବା ଅନ୍ୟ କୌଣସି ଯୁବ ଭିତିକ କାର୍ଯ୍ୟକ୍ରମ ତଥା ଗବେଷଣାତ୍ମକ କାର୍ଯ୍ୟରେ ମଧ୍ୟ ଯୁବକମାନେ ଭାଗ ନେବାର ସୁଯୋଗ ପାଇବେ ।
ଓନାମ ଅବସରରେ ଲୋକଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଓନାମ ଅବସରରେ ସମସ୍ତଙ୍କୁ, ବିଶେଷକରି କେରଳ ଓ ସାରା ବିଶ୍ୱରେ ରହୁଥିବା ମାଲାୟଲୀ ସମୁଦାୟ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ଟ୍ୱିଟ କରି ପ୍ରଧାନମନ୍ତ୍ରୀ କହିଛନ୍ତି; ‘‘ସମସ୍ତଙ୍କୁ, ବିଶେଷକରି କେରଳ ଓ ସାରା ବିଶ୍ୱରେ ଥିବା ମାଲାୟଲୀ ସମୁଦାୟ ଲୋକଙ୍କୁ ଓନାମ ଅବସରରେ ଶୁଭେଚ୍ଛା । ଏହି ଉତ୍ସବ ପ୍ରକୃତି ମାଆଙ୍କର ମହତ୍ତ୍ୱପୂର୍ଣ୍ଣ ଭୂମିକା ଏବଂ ଆମର ପରିଶ୍ରମୀ ଚାଷୀଙ୍କ ମହତ୍ତ୍ୱର ପୁଷ୍ଟି କରିଥାଏ । ଓନାମ ଆମ ସମାଜରେ ସଦ୍ଭାବର ଭାବନାକୁ ଆହୁରି ଉଜ୍ଜୀବିତ କରିଥାଏ ।’’
ଭିଡିଓ ବାର୍ତ୍ତା ମାଧ୍ୟମରେ ମଣିପୁର ସାଙ୍ଗାଇ ମହୋତ୍ସବକୁ ସମ୍ବୋଧିତ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭିଡିଓ ବାର୍ତ୍ତା ମାଧ୍ୟମରେ ମଣିପୁର ସାଙ୍ଗାଇ ମହୋତ୍ସବକୁ ସମ୍ବୋଧିତ କରିଛନ୍ତି । ରାଜ୍ୟର ସର୍ବଶ୍ରେଷ୍ଠ ମହୋତ୍ସବ ଭାବରେ ନାମିତ ମଣିପୁର ସାଙ୍ଗାଇ ମହୋତ୍ସବ ମଣିପୁରକୁ ବିଶ୍ୱ ସ୍ତରୀୟ ପର୍ଯ୍ୟଟନ ସ୍ଥଳୀ ଭାବରେ ପ୍ରୋତ୍ସାହିତ କରିବାରେ ସାହାଯ୍ୟ କରିବ । ଏହି ଉତ୍ସବଟି କେବଳ ମଣିପୁରରେ ଦେଖାଯାଉଥିବା ସାଙ୍ଗାଇ ହରିଣର ନାମରେ ନାମିତ ହୋଇଛି । ଏହି ସମାବେଶକୁ ସମ୍ବୋଧିତ କରି ମଣିପୁର ସାଙ୍ଗାଇ ମହୋତ୍ସବର ସଫଳ ଆୟୋଜନ ପାଇଁ ମଣିପୁରବାସୀଙ୍କୁ ଅଭିନନ୍ଦନ ଜଣାଇଛନ୍ତି । କରୋନା ମହାମାରୀ ଯୋଗୁଁ ଦୁଇ ବର୍ଷର ବ୍ୟବଧାନ ପରେ ଏହି ଉତ୍ସବର ଆୟୋଜନ କରାଯାଉଥିବା ସେ ଦର୍ଶାଇଛନ୍ତି ଏବଂ ଏହି ଆୟୋଜନରେ ଖୁସି ବ୍ୟକ୍ତ କରିଛନ୍ତି । ମଣିପୁର ସାଙ୍ଗାଇ ମହୋତ୍ସବ ମଣିପୁରବାସୀଙ୍କ ଆବେଗ ଏବଂ ଉତ୍ସାହକୁ ପ୍ରଦର୍ଶିତ କରିଥାଏ ବୋଲି ପ୍ରଧାନମନ୍ତ୍ରୀ କହିବା ସହିତ ଏହି ଉତ୍ସବର ଆୟୋଜନ ପାଇଁ ମଣିପୁର ସରକାର ତଥା ମୁଖ୍ୟମନ୍ତ୍ରୀ ଏନ ବିରେନ ସିଂହଙ୍କ ଉଦ୍ୟମକୁ ତଥା ବ୍ୟାପକ ଦର୍ଶନକୁ ପ୍ରଶଂସା କରିଛନ୍ତି । ମଣିପୁରର ପ୍ରଚୁର ପ୍ରାକୃତିକ ସୌନ୍ଦର୍ଯ୍ୟ, ସାଂସ୍କୃତିକ ସମୃଦ୍ଧତା ଏବଂ ଜୈବ ବିବିଧତା ଉପରେ ଧ୍ୟାନ ଦେଇ ପ୍ରଧାନମନ୍ତ୍ରୀ କହିଛନ୍ତି ଯେ ସମସ୍ତେ ଅନ୍ତତଃ ପକ୍ଷେ ଥରେ ରାଜ୍ୟ ପରିଦର୍ଶନ କରିବାକୁ ଚାହାଁନ୍ତି ଏବଂ ଏହାକୁ ସେ ବିଭିନ୍ନ ଫୁଲରେ ର୍ନିମିତ ଏକ ସୁନ୍ଦର ରତ୍ନମାଳା ସହିତ ତୁଳନା କରିଛନ୍ତି । ପ୍ରଧାନମନ୍ତ୍ରୀ ଆହୁରି ମଧ୍ୟ କହିଛନ୍ତି ଯେ ମଣିପୁର ଏକ ସୁସଜ୍ଜିତ ଫୁଲ ପରି, ଯେଉଁଠାରେ ଜଣେ ରାଜ୍ୟରେ ଏକ ମିନି ଇଣ୍ଡିଆର ସାକ୍ଷୀ ହୋଇପାରିବେ । ପ୍ରଧାନମନ୍ତ୍ରୀ ଦର୍ଶାଇଛନ୍ତି ଯେ ଭାରତ ଏହାର ଅମୃତ କାଳରେ "ଏକ ଭାରତ ଶ୍ରେଷ୍ଠ ଭାରତ”ର ଆବେଗ ସହିତ ଆଗକୁ ବଢୁଛି । ସାଙ୍ଗାଇ ମହୋତ୍ସବର ବିଷୟବସ୍ତୁ ଉପରେ ଆଲୋକପାତ କରି ପ୍ରଧାନମନ୍ତ୍ରୀ କହିଛନ୍ତି ଯେ ଏହି ଉତ୍ସବର ସଫଳ ଆୟୋଜନ ଆଗାମୀ ଦିନରେ ଦେଶ ପାଇଁ ଶକ୍ତି ଏବଂ ପ୍ରେରଣାର ଉତ୍ସ ଭାବରେ କାର୍ଯ୍ୟ କରିବ । ସାଙ୍ଗାଇ କେବଳ ମଣିପୁରର ରାଜ୍ୟ ପ୍ରାଣୀ ନୁହେଁ ବରଂ ଭାରତର ବିଶ୍ୱାସ ଏବଂ ବିଶ୍ୱାସରେ ମଧ୍ୟ ଏହାର ବିଶେଷ ସ୍ଥାନ ରହିଛି । ସାଙ୍ଗାଇ ମହୋତ୍ସବ ମଧ୍ୟ ଭାରତର ଜୈବ ବିବିଧତାକୁ ପାଳନ କରିଥାଏ ବୋଲି ପ୍ରଧାନମନ୍ତ୍ରୀ କହିଛନ୍ତି । ସେ ଆହୁରି ମଧ୍ୟ କହିଛନ୍ତି ଯେ ଏହା ପ୍ରକୃତି ସହିତ ଭାରତର ସାଂସ୍କୃତିକ ଏବଂ ଆଧ୍ୟାତ୍ମିକ ସମ୍ପର୍କକୁ ମଧ୍ୟ ପାଳନ କରିଥାଏ । ପ୍ରଧାନମନ୍ତ୍ରୀ ଏହା ମଧ୍ୟ ସୂଚନା ଦେଇଛନ୍ତି ଯେ ଏହି ପର୍ବ ଏକ ସ୍ଥାୟୀ ଜୀବନଶୈଳୀ ପ୍ରତି ଅପରିହାର୍ଯ୍ୟ ସାମାଜିକ ସମ୍ବେଦନଶୀଳତା ସୃଷ୍ଟି କରିଥାଏ । ସେ କହିଛନ୍ତି ଯେ ଯେତେବେଳେ ଆମେ ପ୍ରକୃତି, ପ୍ରାଣୀ ଏବଂ ଉଦ୍ଭିଦକୁ ଆମର ପର୍ବ ଏବଂ ଉତ୍ସବର ଏକ ଅଂଶ କରିଥାଉ, ସେତେବେଳେ ସହ-ଅସ୍ତିତ୍ୱ ଆମ ଜୀବନର ଏକ ପ୍ରାକୃତିକ ଅଂଶ ହୋଇଯାଏ । ସାଙ୍ଗାଇ ମହୋତ୍ସବ କେବଳ ରାଜ୍ୟ ରାଜଧାନୀରେ ନୁହେଁ ବରଂ ସମଗ୍ର ରାଜ୍ୟରେ ଆୟୋଜିତ ହେଉଥିବାରୁ ପ୍ରଧାନମନ୍ତ୍ରୀ ଆନନ୍ଦ ପ୍ରକାଶ କରିଛନ୍ତି । ଶ୍ରୀ ମୋଦୀ ଦର୍ଶାଇଛନ୍ତି ଯେ ନାଗାଲାଣ୍ଡ ସୀମାଠାରୁ ମିଆଁମାର ସୀମା ପର୍ଯ୍ୟନ୍ତ ପ୍ରାୟ ୧୪ ଟି ସ୍ଥାନରେ ଏହି ପର୍ବର ବିଭିନ୍ନ ମନୋଭାବ ଏବଂ ରଙ୍ଗ ଦେଖିବାକୁ ମିଳେ । ସେ ଏହି ପ୍ରଶଂସନୀୟ ପଦକ୍ଷେପକୁ ପ୍ରଶଂସା କରି କହିଛନ୍ତି ଯେ ଯେତେବେଳେ ଆମେ ଏହିପରି ଘଟଣାଗୁଡ଼ିକୁ ଅଧିକରୁ ଅଧିକ ଲୋକଙ୍କ ସହ ଯୋଡିଥାଉ, ସେତେବେଳେ ହିଁ ଏହାର ପୂର୍ଣ୍ଣ ସମ୍ଭାବନା ସାମ୍ନାକୁ ଆସିଥାଏ । ନିଜର ଅଭିଭାଷଣକୁ ସମାପ୍ତ କରି ପ୍ରଧାନମନ୍ତ୍ରୀ ଆମ ଦେଶରେ ଉତ୍ସବ ଓ ମେଳାର ଶତାବ୍ଦୀ ପୁରୁଣା ପରମ୍ପରାକୁ ସ୍ପର୍ଶ କରି ଦର୍ଶାଇଛନ୍ତି ଯେ ଏହା କେବଳ ଆମ ସଂସ୍କୃତିକୁ ସମୃଦ୍ଧ ନୁହେଁ ବରଂ ସ୍ଥାନୀୟ ଅର୍ଥନୀତିକୁ ମଧ୍ୟ ସଶକ୍ତ କରିଥାଏ । ସେ ଆହୁରି ମଧ୍ୟ କହିଛନ୍ତି ଯେ ସାଙ୍ଗାଇ ମହୋତ୍ସବ ପରି କାର୍ଯ୍ୟକ୍ରମଣ୍ଟ ନିବେଶକ ଏବଂ ଶିଳ୍ପ ପାଇଁ ମଧ୍ୟ ଏକ ପ୍ରମୁଖ ଆକର୍ଷଣ ଅଟେ । ପ୍ରଧାନମନ୍ତ୍ରୀ କହିଛନ୍ତି ଯେ ମୋର ସମ୍ପୂର୍ଣ୍ଣ ବିଶ୍ୱାସ ଅଛି ଯେ ଭବିଷ୍ୟତରେ ଏହି ପର୍ବ ରାଜ୍ୟରେ ଉଲ୍ଲାସ ଏବଂ ବିକାଶର ଏକ ଶକ୍ତିଶାଳୀ ମାଧ୍ୟମ ହେବ ।
ମାର୍ଚ୍ଚ ୧୧-୧୨ ତାରିଖରେ ଗୁଜୁରାଟ ଗସ୍ତରେ ଯିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୦୨୨ ମାର୍ଚ୍ଚ ୧୧–୧୨ ରେ ଗୁଜରାଟ ଗସ୍ତ କରିବେ । ୧୧ ମାର୍ଚ୍ଚ ଅପରାହ୍ନ ପ୍ରାୟ ୪ ଟା ସମୟରେ ପ୍ରଧାନମନ୍ତ୍ରୀ ଗୁଜୁରାଟ ପଞ୍ଚାୟତ ମହାସମ୍ମେଳନରେ ଅଂଶଗ୍ରହଣ କରିବେ ଏବଂ ସମାବେଶକୁ ସମ୍ବୋଧିତ କରିବେ । ପ୍ରଧାନମନ୍ତ୍ରୀ ରାଷ୍ଟ୍ରୀୟ ପ୍ରତିରକ୍ଷା ବିଶ୍ୱବିଦ୍ୟାଳୟ (ଆରଆରୟୁ) ର ର୍ନିମାଣ ହୋଇଥିବା ସୌଧକୁ ମାର୍ଚ୍ଚ ୧୨ ତାରିଖ ପୂର୍ବାହ୍ନ ୧୧ ଟା ସମୟରେ ଦେଶକୁ ଉତ୍ସର୍ଗ କରିବେ । ସେ ମୁଖ୍ୟ ଅତିଥି ଭାବରେ ଆରଆରୟୁ ର ପ୍ରଥମ ସମାବର୍ତ୍ତନ ଉତ୍ସବରେ ଅଭିଭାଷଣ ପ୍ରଦାନ କରିବେ । ସଂଧ୍ୟା ପ୍ରାୟ ୬.୩୦ ରେ ପ୍ରଧାନମନ୍ତ୍ରୀ ଏକାଦଶ ଖେଳ ମହାକୁମ୍ଭ ଶୁଭାରମ୍ଭ ପାଇଁ ଘୋଷଣା କରିବେ ଏବଂ ଏହି ଅବସରରେ ଏକ ଅଭିଭାଷଣ ପ୍ରଦାନ କରିବେ । ଗୁଜୁରାଟର ତିନି ପର୍ଯ୍ୟାୟ ପଞ୍ଚାୟତିରାଜ ବ୍ୟବସ୍ଥା ରହିଛି, ଯେଉଁଥିରେ ୩୩ ଟି ଜିଲ୍ଲା ପଞ୍ଚାୟତ, ୨୪୮ ତାଲୁକା ପଞ୍ଚାୟତ ଏବଂ ୧୪,୫୦୦ ରୁ ଅଧିକ ଗ୍ରାମପଞ୍ଚାୟତ ରହିଛି । ଗୁଜୁରାଟ ପଞ୍ଚାୟତ ମହାସମ୍ମେଳନ: ‘ଅପନୁ ଗାମ, ଅପନୁ ଗୌରବ' ରାଜ୍ୟରେ ତ୍ରିସ୍ତରୀୟ ପଞ୍ଚାୟତିରାଜ ଅନୁଷ୍ଠାନର ୧ ଲକ୍ଷରୁ ଅଧିକ ପ୍ରତିନିଧୀଙ୍କ ଅଂଶଗ୍ରହଣର ସାକ୍ଷୀ ରହିବ । ପୋଲିସ୍‌, ଅପରାଧିକ ନ୍ୟାୟ ଏବଂ ସଂଶୋଧନ ପ୍ରଶାସନର ବିଭିନ୍ନ ପକ୍ଷରେ ଉଚ୍ଚମାନର ତାଲିମପ୍ରାପ୍ତ ମାନବସମ୍ବଳର ଆବଶ୍ୟକତାକୁ ଦୃଷ୍ଟିରେ ରଖି ରାଷ୍ଟ୍ରୀୟ ରକ୍ଷା ବିଶ୍ୱବିଦ୍ୟାଳୟ (ଆରଆରୟୁ) ଗଠନ କରାଯାଇଥିଲା । ୨୦୧୦ ରେ ଗୁଜୁରାଟ ସରକାରଙ୍କ ଦ୍ୱାରା ପ୍ରତିଷ୍ଠିତ ରକ୍ଷା ଶକ୍ତି ବିଶ୍ୱବିଦ୍ୟାଳୟର ନବୀକରଣ କରି ସରକାର ରାଷ୍ଟ୍ରୀୟ ରକ୍ଷା ବିଶ୍ୱବିଦ୍ୟାଳୟ ନାମକ ଏକ ଜାତୀୟ ପୋଲିସ୍ ବିଶ୍ୱବିଦ୍ୟାଳୟ ପ୍ରତିଷ୍ଠା କରିଥିଲେ । ଏହି ବିଶ୍ୱବିଦ୍ୟାଳୟ ଯାହାକି ଗୋଟିଏ ଜାତୀୟ ଗୁରୁତ୍ୱପୂର୍ଣ୍ଣ ପ୍ରତିଷ୍ଠାନ ତାହା ୨୦୨୦ ଅକ୍ଟୋବର ୧ତାରିଖରୁ କାର୍ଯ୍ୟାରମ୍ଭ କରିଛି । ଏହି ବିଶ୍ୱବିଦ୍ୟାଳୟ ଶିଳ୍ପ କ୍ଷେତ୍ରରୁ ଜ୍ଞାନ ଏବଂ ସମ୍ବଳ ବ୍ୟବହାର କରି ଘରୋଇ କ୍ଷେତ୍ର ସହିତ ସମନ୍ୱୟ ବିକାଶ କରିବ ଏବଂ ପୋଲିସ୍ ଏବଂ ସୁରକ୍ଷା ସମ୍ବନ୍ଧୀୟ ବିଭିନ୍ନ କ୍ଷେତ୍ରରେ ସେଣ୍ଟର ଅଫ୍ ଏକ୍ସଲେନ୍ସ ମଧ୍ୟ ପ୍ରତିଷ୍ଠା କରିବ । ପୋଲିସ୍ ଏବଂ ଆଭ୍ୟନ୍ତରୀଣ ସୁରକ୍ଷା ଯେପରିକି ପୋଲିସ୍ ସାଇନ୍ସ ଏବଂ ମ୍ୟାନେଜମେଣ୍ଟ, ଅପରାଧିକ ଆଇନ ଏବଂ ନ୍ୟାୟ, ସାଇବର ସାଇକୋଲୋଜି, ସୂଚନା ପ୍ରଯୁକ୍ତିବିଦ୍ୟା, ଆର୍ଟିଫିସିଆଲ ଇଣ୍ଟଲିଜେନ୍ସ ଏବଂ ସାଇବର ସୁରକ୍ଷା, ଅପରାଧ ଅନୁସନ୍ଧାନ, ରଣନିତିକ ଭାଷା, ଆଭ୍ୟନ୍ତରୀଣ ପ୍ରତିରକ୍ଷା ଏବଂ ରଣକୌଶଳ, ଶାରିରୀକ ଶିକ୍ଷା ଏବଂ କ୍ରୀଡା, ଉପକୂଳ ଏବଂ ତଟ ସୁରକ୍ଷା କ୍ଷେତ୍ରରେ ଆରଆରୟୁ ଡିପ୍ଲୋମା ଠାରୁ ଡକ୍ଟରେଟ୍ ସ୍ତର ପର୍ଯ୍ୟନ୍ତ ବିଭିନ୍ନ ସ୍ତରରେ ଶିକ୍ଷା ପ୍ରଦାନ କରେ । ବର୍ତ୍ତମାନ ୧୮ ଟି ରାଜ୍ୟରୁ ୮୨୨ ଜଣ ଛାତ୍ରଛାତ୍ରୀ ଏହି ପାଠ୍ୟକ୍ରମରେ ନାମ ଲେଖାଇଛନ୍ତି । ୨୦୧୦ ରେ ଗୁଜୁରାଟରେ ତତ୍କାଳୀନ ମୁଖ୍ୟମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଦୂରଦୃଷ୍ଟିସମ୍ପନ୍ନ ନେତୃତ୍ୱରେ ୧୬ ଟି କ୍ରୀଡା ଏବଂ ୧୩ ଲକ୍ଷ ଅଂଶଗ୍ରହଣକାରୀଙ୍କ ସହ ଆରମ୍ଭ ହୋଇଥିବା ଖେଳ ମହାକୁମ୍ଭ ଆଜି ୩୬ ଟି ସାଧାରଣ କ୍ରୀଡା ଏବଂ ୨୬ ଟି ପାରା କ୍ରୀଡାକୁ ଅନ୍ତର୍ଭୁକ୍ତ କରିଛି । ଏକାଦଶ ଖେଳ ମହାକୁମ୍ଭ ପାଇଁ ୪୫ ଲକ୍ଷରୁ ଅଧିକ କ୍ରୀଡ଼ାବିତ୍‍ ପଞ୍ଜିକୃତ ହୋଇଛନ୍ତି । ଗୁଜୁରାଟର କ୍ରୀଡା କ୍ଷେତ୍ରରେ ଖେଳ ମହାକୁମ୍ଭ ବିପ୍ଳବ ଆଣିଛି । କୌଣସି ବୟସ ସ୍ତର ନଥିବାରୁ ଏହା ରାଜ୍ୟର ବିଭିନ୍ନ ସ୍ଥାନରୁ ଆସିଥିବା ଲୋକଙ୍କ ଅଂଶଗ୍ରହଣର ସାକ୍ଷୀ ଅଟେ, ଯେଉଁମାନେ ଏକ ମାସ ଧରି ବିଭିନ୍ନ ବିଭାଗରେ ପ୍ରତିଦ୍ୱନ୍ଦ୍ୱିତା କରନ୍ତି । କବାଡି, ଖୋ–ଖୋ, ଦଉଡି ଟଣା, ଯୋଗସାନ, ମାଲଖମ୍ବ ଭଳି ପାରମ୍ପରିକ କ୍ରୀଡା ଏବଂ କଳାତ୍ମକ ସ୍କେଟିଂ, ଟେନିସ୍ ଏବଂ ଫେନସିଂ ପରି ଆଧୁନିକ କ୍ରୀଡ଼ାର ଏହା ଏକ ନିଆରା ମିଳନ । ତୃଣମୂଳ ସ୍ତରରେ ନୂତନ କ୍ରୀଡ଼ା ପ୍ରତିଭା ଚିହ୍ନଟ କରିବାରେ ଏହା ଏକ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିଛି । ଏହା ମଧ୍ୟ ଗୁଜୁରାଟରେ ପାରା କ୍ରୀଡାକୁ ଏକ ଉତ୍ସାହ ଦେଇଛି ।
ଗ୍ରେଟର ନୋଏଡ଼ାରେ ବିଭିନ୍ନ ଉନ୍ନୟନ ପ୍ରକଳ୍ପର ଉଦଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଉତ୍ତର ପ୍ରଦେଶର ଗ୍ରେଟର ନୋଏଡ଼ା ଗସ୍ତ କରିବା ସହିତ ବିଭିନ୍ନ ଉନ୍ନୟନ ପ୍ରକଳ୍ପର ଉଦଘାଟନ କରିଥିଲେ । ପଣ୍ଡିତ ଦୀନ ଦୟାଲ ଉପାଧ୍ୟାୟ ପ୍ରତ୍ନତାତ୍ୱିକ ସଂସ୍ଥାନ ଠାରେ ପ୍ରଧାନମନ୍ତ୍ରୀ ଭିଡ଼ିଓ ଲିଙ୍କ ଜରିଆରେ ନୋଏଡ଼ା ସିଟି ସେଂଟର-ନୋଏଡ଼ା ଇଲେଟ୍ରୋନିକ ସିଟି ସେକ୍ସନ ମେଟ୍ରୋ ଲାଇନକୁ ପତାକା ଦେଖାଇ ଶୁଭାରମ୍ଭ କରିଥିଲେ । ସେ ଉତ୍ତର ପ୍ରଦେଶର ଖୁର୍ଜା ଏବଂ ବିହାରର ବକ୍ସରରେ 1320 ମେଗାୱାଟର ଦୁଇଟି ତାପଜ ବିଦ୍ୟୁତ କେନ୍ଦ୍ରର ଶିଳାନ୍ୟାସ କରିଥିଲେ । ପଣ୍ଡିତ ଦୀନଦୟାଲ ଉପାଧ୍ୟାୟ ପ୍ରତ୍ନତାତ୍ୱିକ ସଂସ୍ଥାନକୁ ପ୍ରଧାନମନ୍ତ୍ରୀ ଉଦଘାଟନ କରିଥିଲେ । ଏହି କ୍ୟାମ୍ପସରେ ସେ ପଣ୍ଡିତ ଦୀନଦୟାଲ ଉପାଧ୍ୟାୟଙ୍କ ପ୍ରତିମୂର୍ତି ଅନାବରଣ କରିବା ସହିତ ପୁଷ୍ପାଞ୍ଜଳି ଅର୍ପଣ କରିଥିଲେ । ପରେ ସେ ସଂସ୍ଥାନ ପରିସରରେ ଥିବା ଦୀନଦୟାଲ ସଂଗ୍ରହାଳୟ ପରିଦର୍ଶନ କରିଥିଲେ । ସମାରୋହକୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଥିଲେ ଯେ ନୋଏଡ଼ା ସମ୍ପୂର୍ଣ୍ଣ ଭାବେ ପରିବର୍ତିତ ହୋଇଛି । ନୋଏଡ଼ା ବର୍ତମାନ ବିକାଶ ଏବଂ ଯୁବକମାନଙ୍କ ପାଇଁ ନିଯୁକ୍ତି ସୁଯୋଗ ସୃଷ୍ଟି କରିବା ଲାଗି ପରିଚିତ ହୋଇଛି ବୋଲି ପ୍ରଧାନମନ୍ତ୍ରୀ କହିଥିଲେ । ସେ ଉଲ୍ଲେଖ କରିଥିଲେ ଯେ ନୋଏଡ଼ା ବର୍ତମାନ ଦେଶ ପାଇଁ ମେକ ଇନ ଇଣ୍ଡିଆ ହବ୍ ଭାବେ ବିକଶିତ ହୋଇଛି । ଏହି ପରିପ୍ରେକ୍ଷୀରେ, ପ୍ରଧାନମନ୍ତ୍ରୀ ନୋଏଡ଼ାରେ ବିଭିନ୍ନ ଇଲେକଟ୍ରୋନିକ କମ୍ପାନୀ, ବିଶେଷ କରି ବିଶ୍ୱର ସର୍ବବୃହତ ମୋବାଇଲ କାରଖାନାର ଉପସ୍ଥିତି ବିଷୟରେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଉତ୍ତର ପ୍ରଦେଶର ଜେୱାର ଠାରେ ଦେଶର ସର୍ବବୃହତ ବିମାନ ବନ୍ଦର ନିର୍ମାଣ କରାଯାଉଛି । ଥରେ ସମ୍ପୂର୍ଣ୍ଣ ହେବା ପରେ, ଜେୱାର ବିମାନ ବନ୍ଦର କେବଳ ଜୀବନଧାରଣକୁ ସହଜ କରିବ ନାହିଁ ବରଂ ଉତର ପ୍ରଦେଶ ପାଇଁ ଆର୍ଥିକ ଦୃଷ୍ଟିକୋଣରୁ ଲାଭ ଆଣିବ । ଦେଶର ବିଭିନ୍ନ ସ୍ଥାନରେ ନିର୍ମାଣ କରାଯାଉଥିବା ବିଭିନ୍ନ ବିମାନବନ୍ଦର ବିଷୟରେ ମଧ୍ୟ ସେ ଉଲ୍ଲେଖ କରିଥିଲେ । ଉଡ଼ାନ ଯୋଜନା ଜରିଆରେ ଛୋଟ ସହରକୁ ବିମାନ ଯୋଗାଯୋଗ ପାଇଁ କେନ୍ଦ୍ର ସରକାର ପ୍ରତିବଦ୍ଧ ବୋଲି ସେ ଉଲ୍ଲେଖ କରିଥିଲେ । ଭାରତରେ ବିଦ୍ୟୁତ କ୍ଷେତ୍ରର ବିକାଶ ଦିଗରେ ସରକାରଙ୍କ ପ୍ରୟାସ ବିଷୟରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ତାଙ୍କ ସରକାର ବିଦ୍ୟୁତ ଉତ୍ପାଦନର ସମସ୍ତ 4ଟି ଦିଗ ପ୍ରତି ସମ୍ପୂର୍ଣ୍ଣ ଭାବେ ଲକ୍ଷ୍ୟବଦ୍ଧ । ଏହି ଚାରିଟି କ୍ଷେତ୍ର ହେଉଛି- ଉତ୍ପାଦନ, ସଂଚାରଣ, ବିତରଣ ଏବଂ ସଂଯୋଗ । ସେ କହିଥିଲେ ଯେ ଏପରି ଏକ ଆଭିମୁଖ୍ୟ ସମ୍ପୂର୍ଣ୍ଣ ଭାବେ ବିଦ୍ୟୁତ କ୍ଷେତ୍ରକୁ ରୂପାନ୍ତରିତ କରିପାରିଛି ଏବଂ ଏକ ରାଷ୍ଟ୍ର-ଏକ ଗ୍ରୀଡ ବର୍ତ୍ତମାନ ବାସ୍ତବ ରୂପ ନେଇଛି । ଅକ୍ଷୟ ଶକ୍ତି କ୍ଷେତ୍ରକୁ ସରକାର ଉପଯୁକ୍ତ ପ୍ରୋତ୍ସାହନ ଦେଉଛନ୍ତି ବୋଲି ପ୍ରଧାନମନ୍ତ୍ରୀ କହିଥିଲେ । ସେ ଉଲ୍ଲେଖ କରିଥିଲେ ଯେ ତାଙ୍କର ସ୍ୱପ୍ନ ହେଉଛି ‘ଏକ ବିଶ୍ୱ, ଏକ ସୂର୍ଯ୍ୟ, ଏକ ଗ୍ରୀଡ’ । ପ୍ରଧାନମନ୍ତ୍ରୀ କହିଥିଲେ ଯେ ବକ୍ସର ଏବଂ ଖୁର୍ଗାରେ ତାପଜ ବିଦ୍ୟୁତ ପ୍ଲାଂଟ ପ୍ରତିଷ୍ଠା ହେବା ଦ୍ୱାରା ଭାରତର ଅଭିବୃଦ୍ଧି ତ୍ୱରାନ୍ୱିତ ହେବା ସହିତ ଉତର ପ୍ରଦେଶ, ବିହାର ଓ ଅନ୍ୟ ପଡ଼ୋଶୀ ରାଜ୍ୟଗୁଡ଼ିକରେ ବିଦ୍ୟୁତ ଉପଲବ୍ଧତାରେ ପରିବର୍ତ୍ତନ ଆସିବ । ଗତ ସାଢ଼େ ଚାରି ବର୍ଷରେ ବିଦୁ୍ୟତ ଉତ୍ପାଦନ କ୍ଷେତ୍ରରେ ଆସିଥିବା ବ୍ୟାପକ ବୃଦ୍ଧି ବିଷୟରେ ସେ କହିଥିଲେ । ପଣ୍ଡିତ ଦୀନଦୟାଲ ଉପାଧ୍ୟାୟ ପ୍ରତ୍ନତାତ୍ୱିକ ସଂସ୍ଥାନକୁ ଉଦଘାଟନ କରି ପ୍ରଧାନମନ୍ତ୍ରୀ କହିଥିଲେ ଯେ ଏହି ସଂସ୍ଥାନ ଭାରତ ଏବଂ ବିଦେଶରୁ ଆସୁଥିବା ଛାତ୍ରଛାତ୍ରୀ ଓ ଗବେଷକମାନଙ୍କୁ ଅତ୍ୟାଧୁନିକ ସୁବିଧାସୁଯୋଗ ଯୋଗାଇ ଦେବ । ପ୍ରଧାନମନ୍ତ୍ରୀ କହିଥିଲେ ଯେ ଏକ ନୂତନ ଭାରତର ନିର୍ମାଣ ହେଉଛି । ସେ ଉଲ୍ଲେଖ କରିଥିଲେ ଯେ 125 କୋଟି ଭାରତୀୟଙ୍କ ଶକ୍ତି ଏବଂ ସମର୍ଥନ କାରଣରୁ ଏହା ସମ୍ଭବ ହୋଇପାରୁଛି । ଦେଶରୁ ଦୁର୍ନୀତିର ମୂଳୋତ୍ପାଟନ ଲାଗି କେନ୍ଦ୍ର ସରକାରଙ୍କ ପ୍ରତିବଦ୍ଧତାକୁ ସେ ଦୋହରାଇଥିଲେ । ଆତଙ୍କବାଦୀମାନଙ୍କୁ କଡ଼ା ଜବାବ ଦେଇଥିବା ସୈନ୍ୟବାହିନୀର ସାହସକୁ ଅଭିବାଦନ ଜଣାଇ ପ୍ରଧାନମନ୍ତ୍ରୀ କହିଥିଲେ ଯେ ସରକାର ଆତଙ୍କବାଦ ବିରୋଧରେ ଦୃଢ଼ କାର୍ଯ୍ୟାନୁଷ୍ଠାନ ଗ୍ରହଣ କରିବା ଜାରି ରଖିବ ।
ଶପଥ ଗ୍ରହଣ କରିଥିବା ଯୋଗୀ ଆଦିତ୍ୟନାଥ ଏବଂ ତାଙ୍କ ମନ୍ତ୍ରୀ ପରିଷଦ ସଦସ୍ୟଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଯୋଗୀ ଆଦିତ୍ୟନାଥ ଏବଂ ତାଙ୍କ ମନ୍ତ୍ରୀ ପରିଷଦକୁ ଉତ୍ତରପ୍ରଦେଶର ମୁଖ୍ୟମନ୍ତ୍ରୀ ତଥା ମନ୍ତ୍ରୀ ଭାବରେ ଶପଥ ଗ୍ରହଣ କରିଥିବାରୁ ଅଭିନନ୍ଦନ ଜଣାଇଛନ୍ତି । ବିଗତ ପାଞ୍ଚ ବର୍ଷର ଅନେକ ସଫଳତାକୁ ମନେ ପକାଇ ପ୍ରଧାନମନ୍ତ୍ରୀ ଆଶା ପ୍ରକଟ କରିଛନ୍ତି ଯେ ମୁଖ୍ୟମନ୍ତ୍ରୀଙ୍କ ନେତୃତ୍ୱରେ ରାଜ୍ୟ ବିକାଶର ଏକ ନୂତନ ଅଧ୍ୟାୟ ଲେଖିବ । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଉତ୍ତର ପ୍ରଦେଶର ମୁଖ୍ୟମନ୍ତ୍ରୀ ଭାବରେ ଶପଥ ଗ୍ରହଣ କରିଥିବାରୁ ଯୋଗୀ ଆଦିତ୍ୟନାଥ ଏବଂ ତାଙ୍କ କ୍ୟାବିନେଟକୁ ହାର୍ଦ୍ଦିକ ଅଭିନନ୍ଦନ । ଗତ ୫ବର୍ଷ ମଧ୍ୟରେ ରାଜ୍ୟର ବିକାଶ ଯାତ୍ରା ଅନେକ ମାଇଲଖୁଣ୍ଟ ସ୍ଥାପନ କରିଛି । ମୋର ବିଶ୍ୱାସ ଯେ ଆପଣଙ୍କ ନେତୃତ୍ୱରେ ରାଜ୍ୟର ଲୋକମାନଙ୍କର ଆକାଂକ୍ଷା ପୂରଣ ସହିତ ପ୍ରଗତିର ଆଉ ଏକ ନୂତନ ଅଧ୍ୟାୟ ଲେଖାହେବ ।”
ସିଙ୍ଗାପୁରର ପୂର୍ବତନ ରାଷ୍ଟ୍ରପତି ମିଷ୍ଟର ଏସ.ଆର.ନାଥନଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ସିଙ୍ଗାପୁରର ପୂର୍ବତନ ରାଷ୍ଟ୍ରପତି ମିଷ୍ଟର ଏସ.ଆର.ନାଥନଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “ସିଙ୍ଗାପୁରର ପୂର୍ବତନ ରାଷ୍ଟ୍ରପତି ଏସ.ଆର.ନାଥନଙ୍କ ବିୟୋଗରେ ବହୁତ ଦୁଃଖିତ । ସିଙ୍ଗାପୁର ଜଣେ ପ୍ରଖ୍ୟାତ ନେତାଙ୍କୁ ହରାଇଲା ଯିଏକି ବହୁଳ ଭାବେ ପ୍ରଶଂସାର ପାତ୍ର ଥିଲେ । ସିଙ୍ଗାପୁରବାସୀଙ୍କ ଏହି ଶୋକାକୁଳ ସମୟରେ ଭାରତ ସେମାନଙ୍କ ସହ ମିଶି ଗଭୀର ଶୋକ ପ୍ରକଟ କରୁଛି । ପୂର୍ବତନ ରାଷ୍ଟ୍ରପତି ନାଥନଙ୍କ ପରିବାର ପ୍ରତି ସମବେଦନା”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବିଦେଶୀ ତୈଳ କମ୍ପାନୀ ଦ୍ୱାରା କର୍ଣ୍ଣାଟକର ପାଦୁର ପେଟ୍ରୋଲିୟମ ଭଣ୍ଡାର ପୂରଣ କରିବା ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ବିଦେଶୀ ରାଷ୍ଟ୍ରୀୟ ତୈଳ କମ୍ପାନୀ (ଏନଓସି)ଗୁଡ଼ିକ ଦ୍ୱାରା କର୍ଣ୍ଣାଟକର ପାଦୁରସ୍ଥିତ ପାଦୁର ରଣନୈତିକ ପେଟ୍ରୋଲିୟମ ଭଣ୍ଡାର (ଏସପିଆର) ପୂରଣ କରିବା ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ପାଦୁରସ୍ଥିତ ତୈଳ ଭଣ୍ଡାର ସୁବିଧା ଏକ ଭୂତଳ ଚଟାଣ ଗୁମ୍ଫା ଯାହାର ମୋଟ କ୍ଷମତା 2.5 ନିୟୁତ ମେଟ୍ରିକ ଟନ ଅଟେ । ଏହାର ଚାରିଟି କମ୍ପାର୍ଟମେଂଟ ରହିଛି ଏବଂ ପ୍ରତ୍ୟେକଟିର କ୍ଷମତା 0.625 ନିୟୁତ ମେଟ୍ରିକ ଟନ । ଇଣ୍ଡିଆନ ଷ୍ଟାଟେର୍ଜିକ ପେଟ୍ରୋଲିୟମ ରିଜର୍ଭସ ଲିମିଟେଡ (ଆଇଏସପିଆରଏଲ) ତିନୋଟି ସ୍ଥାନ ଯଥା ବିଶାଖାପାଟଣା (1.33 ନିୟୁତ ମେଟ୍ରିକ ଟନ), ମାଙ୍ଗାଲୋର (1.5 ନିୟୁତ ମେଟ୍ରିକ ଟନ) ଏବଂ ପାଦୁର (2.5 ନିୟୁତ ମେଟ୍ରିକ ଟନ)ରେ ମୋଟ 5.33 ନିୟୁତ ମେଟ୍ରିକ ଟନ ଅଶୋଧିତ ତୈଳର ଭଣ୍ଡାରଣ ପାଇଁ ଭୂତଳ ଚଟାଣ ଗୁମ୍ଫା ନିର୍ମାଣ ସହିତ ଏଗୁଡ଼ିକ କାର୍ଯ୍ୟକ୍ଷମ ମଧ୍ୟ ହୋଇଯାଇଛି । 2017-18 ଆର୍ଥିକ ବର୍ଷ ଲାଗି ଉପଲବ୍ଧ ତଥ୍ୟ ଅନୁଯାୟୀ, ରଣନୈତିକ ପେଟ୍ରୋଲିୟମ ଭଣ୍ଡାର କାର୍ଯ୍ୟକ୍ରମର ପ୍ରଥମ ପର୍ଯ୍ୟାୟ ଅନ୍ତର୍ଗତ ମୋଟ 5.33 ନିୟୁତ ମେଟ୍ରିକ ଟନ କ୍ଷମତା ବଳରେ ବର୍ତମାନ ଭାରତର ଅଶୋଧିତ ତୈଳ ସମ୍ବନ୍ଧୀୟ ଆବଶ୍ୟକତା ପାଖାପାଖି 9.5 ଦିନ ପର୍ଯ୍ୟନ୍ତ ପୂରଣ ହୋଇପାରିବ ବୋଲି ଅନୁମାନ କରାଯାଉଛି । 2017-18 ଆର୍ଥିକ ବର୍ଷର ଉପଲବ୍ଧ ତଥ୍ୟ ଅନୁଯାୟୀ, କେନ୍ଦ୍ର ସରକାର ଓଡ଼ିଶାର ଚଣ୍ଡିଖୋଲ ଏବଂ କର୍ଣ୍ଣାଟକର ପାଦୁରରେ 6.5 ନିୟୁତ ମେଟ୍ରିକ ଟନ କ୍ଷମତାସମ୍ପନ୍ନ ଅତିରିକ୍ତ ଭଣ୍ଡାରଣ ସୁବିଧା ପ୍ରତିଷ୍ଠା ଲାଗି ଜୁନ, 2018ରେ ନୀତିଗତ ଅନୁମୋଦନ କରିଛନ୍ତି । ଯାହାଫଳରେ ଭାରତର ଜାଳେଣୀ/ଇନ୍ଧନ ନିରାପତ୍ତା ଓ ସୁରକ୍ଷାରେ ଅଧିକ 11.5 ଦିନ ବୃଦ୍ଧି ହେବ ବୋଲି ଆଶା କରାଯାଉଛି ।
ରାଜ୍ୟଗୋଷ୍ଠୀ କ୍ରୀଡ଼ାରେ ପଦକ ବିଜେତାଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ରାଜ୍ୟଗୋଷ୍ଠୀ କ୍ରୀଡ଼ାର ପଦକ ବିଜେତାମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । ଭାରୋତ୍ତୋଳନକାରୀମାନଙ୍କୁ ଅଭିନନ୍ଦନ ଜଣାଇ ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି, “ସ୍ୱର୍ଣ୍ଣ ପଦକ ବିଜୟୀ ରାଗାଲା ଭେଙ୍କଟ ରାହୁଲଙ୍କ ପାଇଁ ଗର୍ବିତ । ମୁଁ ନିଶ୍ଚିତ ଯେ ଆମ ଭାରୋତ୍ତୋଳନକାରୀମାନଙ୍କ ଅଭୂତପୂର୍ବ ସଫଳତା ଅଧିକ ଯୁବବର୍ଗଙ୍କୁ ଭାରୋତ୍ତୋଳନ କ୍ରିଡା ପ୍ରତି ଆକର୍ଷିତ କରିବ । ମହିଳା ଭାରୋତ୍ତୋଳନର 69 କିଲୋଗ୍ରାମ ବର୍ଗରେ ସ୍ୱର୍ଣ୍ଣ ପଦକ ବିଜୟୀ ହୋଇଥିବା ପୁନମ ଯାଦବଙ୍କୁ ଭାରତ ଅଭିନନ୍ଦନ ଜଣାଉଛି । ଭାରୋତ୍ତୋଳନ ପ୍ରତି ତାଙ୍କର ଉତ୍ସର୍ଗୀକୃତ ମନୋଭାବ ପ୍ରକୃତରେ ପ୍ରଶଂସନୀୟ ।” ବନ୍ଧୁକଚାଳନାକାରୀମାନଙ୍କୁ ଅଭିନନ୍ଦନ ଜଣାଇ ପ୍ରଧାନମନ୍ତ୍ରୀ କହିଛନ୍ତି, “2018 ରାଜ୍ୟଗୋଷ୍ଠୀ କ୍ରୀଡ଼ାରେ ଆମ ବନ୍ଧୁକଚାଳନାକାରୀମାନେ ସେମାନଙ୍କ ପାଇଁ ବିଶେଷ ପରିଚୟ ସୃଷ୍ଟି କରିଛନ୍ତି । ମନୁ ଭାକର ତାଙ୍କ ଚମତ୍କାର ଫର୍ମ ବଜାୟ ରଖିଛନ୍ତି ଏବଂ ମହିଳା 10 ମିଟର ଏୟାର ପିସ୍ତଲ ବର୍ଗରେ ସ୍ୱର୍ଣ୍ଣପଦକ ବିଜୟୀ ହୋଇଛନ୍ତି । ତାଙ୍କୁ ଅଶେଷ ଅଭିନନ୍ଦନ । ମହିଳା 10ମିଟର ଏୟାର ପିସ୍ତଲ ବର୍ଗରେ ହୀନା ସିଦ୍ଧୁ ରୌପ୍ୟ ପଦକ ବିଜୟୀ ହୋଇଥିବାରୁ ମୁଁ ଆନନ୍ଦିତ । ତାଙ୍କୁ ଅଭିନନ୍ଦନ ଏବଂ ଭବିଷ୍ୟତ ପାଇଁ ଶୁଭକାମନା । ପୁରୁଷ 10ମିଟର ଏୟାର ରାଇଫଲ ବର୍ଗରେ ପ୍ରତିବଦ୍ଧ ସୁଟର ରବି କୁମାର ବ୍ରୋଞ୍ଜ ପଦକ ବିଜୟୀ ହୋଇଛନ୍ତି । ପ୍ରତ୍ୟେକ ଭାରତୀୟ ତାଙ୍କ ସଫଳତାକୁ ନେଇ ଗର୍ବିତ । ଏହି ଯୁବ ବନ୍ଧୁକଚାଳନାକାରୀ ଜଣକ କ୍ରୀଡ଼ା କ୍ଷେତ୍ରରେ ଉନ୍ନତ ଯୋଗଦାନ କରିଛନ୍ତି ” ।
ପ୍ରଧାନମନ୍ତ୍ରୀ ୨୮ ଡିସେମ୍ବର ୨୦୨୧ ମଙ୍ଗଳବାର ଦିନ ଆଇଆଇଟି କାନପୁରର ସମାବର୍ତ୍ତନ ଉତ୍ସବକୁ ସମ୍ବୋଧିତ କରିବବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଡିସେମ୍ବର ୨୮, ୨୦୨୧ ରେ କାନପୁରର ଆଇଆଇଟିର ସମାବର୍ତ୍ତନ ସମାରୋହରେ ସମ୍ବୋଧିତ କରିବେ । ପ୍ରଧାନମନ୍ତ୍ରୀଙ୍କ ଭାଷଣ ପାଇଁ ଆଇଆଇଟି–କାନପୁରର ଛାତ୍ର, ଅନ୍ୟ ଆଇଆଇଟି ଏବଂ ଆଇଆଇଟିର ପୁରାତନ ଛାତ୍ର ସେମାନଙ୍କ ମତାମତ ପ୍ରଦାନ କରିବାକୁ ଶ୍ରୀ ମୋଦୀ ଆହ୍ୱାନ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଏହି ସମାବର୍ତ୍ତମାନ ସମାରୋହକୁ ସମ୍ବୋଧିତ କରିବା ପାଇଁ ମୁଁ ଚଳିତ ମାସ ୨୮ ତାରିଖ ଦିନ କାନପୁରରେ ରହିବାକୁ ଉତ୍ସୁକ ଅଛି । ଏହା ଏକ ଶ୍ରେଷ୍ଠ ଶିକ୍ଷାନୁଷ୍ଠାନ, ଯିଏ ବିଜ୍ଞାନ ଓ ନବସୃଜନକୁ ଦିଗଦର୍ଶନ ଦେବାରେ ପ୍ରମୁଖ ଭୂମିକା ଗ୍ରହଣ କରିଛି । ମୁଁ ସମସ୍ତଙ୍କୁ ସେମାନଙ୍କର ମତାମତ ପ୍ରଦାନ ଲାଗି ନିମନ୍ତ୍ରଣ କରୁଛି ।”
ଔଷଧି ବୃକ୍ଷ କ୍ଷେତ୍ରରେ ଭାରତ, ଇକ୍ଵେଟରିଆଲ ଗୁଏନା ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଔଷଧିୟ ବୃକ୍ଷ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଇକ୍ଵେଟରିଆଲ ଗୁଏନା ମଧ୍ୟରେ ବୁଝାମଣାକୁ ପିଛିଲା ଭାବେ ଅନୁମୋଦନ କରିଛନ୍ତି । ବୁଝାମଣାପତ୍ର ଦ୍ୱାରା ଦୁଇ ଦେଶ ମଧ୍ୟରେ ଔଷଧିୟ ବୃକ୍ଷ କ୍ଷେତ୍ରରେ ସହଯୋଗକୁ ଆହୁରି ପ୍ରୋତ୍ସାହନ ମିଳିପାରିବ । ସହଯୋଗ ଅନ୍ତର୍ଗତ ଗବେଷଣା କାର୍ଯ୍ୟ, ପ୍ରଶିକ୍ଷଣ ପାଠ୍ୟକ୍ରମ, ସମ୍ମିଳନୀ ଏବଂ ବୈଠକ ଆୟୋଜନ ଲାଗି ଆବଶ୍ୟକ ଆର୍ଥିକ ସମ୍ବଳ ଆୟୁଷ ମନ୍ତ୍ରଣାଳୟ ଅଧୀନରେ ଗଠିତ ଜାତୀୟ ଔଷଧିୟ ବୃକ୍ଷ ବୋର୍ଡ ଲାଗି ଆବଂଟିତ ବଜେଟ ଏବଂ ଯୋଜନାରୁ ହାସଲ କରାଯିବ ।
ସିକ୍କିମବାସୀଙ୍କୁ ସେମାନଙ୍କର ରାଜ୍ୟ ପ୍ରତିଷ୍ଠା ଦିବସରେ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସିକ୍କିମବାସୀଙ୍କୁ ସେମାନଙ୍କ ରାଜ୍ୟ ଦିବସରେ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମୋର ସିକ୍କିମର ଭଉଣୀ ଏବଂ ଭାଇମାନଙ୍କୁ ରାଜ୍ୟ ପ୍ରତିଷ୍ଠା ଦିବସର ଶୁଭେଚ୍ଛା । ସିକ୍କିମର ଲୋକମାନେ ବିଭିନ୍ନ କ୍ଷେତ୍ରରେ ନିଜକୁ ସ୍ୱତନ୍ତ୍ର କରିଛନ୍ତି ଏବଂ ଜାତୀୟ ପ୍ରଗତିରେ ସମୃଦ୍ଧ ଅବଦାନ ରଖିଛନ୍ତି । ରାଜ୍ୟବାସୀ ସୁଖ ଓ ଉତ୍ତମ ସ୍ୱାସ୍ଥ୍ୟ ପ୍ରାପ୍ତ ହୁଅନ୍ତୁ ।”
କୃଷି ଓ ଆନୁସଙ୍ଗିକ କ୍ଷେତ୍ରରେ ସହଯୋଗ ପାଇଁ ଭାରତ-ତାଇୱାନ ମଧ୍ୟରେ ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

କୃଷି ଏବଂ ଆନୁସଙ୍ଗିକ କ୍ଷେତ୍ରରେ ସହଯୋଗ ପାଇଁ ଭାରତର ତାଇପେଇ ଅର୍ଥନୈତିକ ଏବଂ ସାଂସ୍କୃତିକ କେନ୍ଦ୍ର ଏବଂ ତାଇୱାନର ତାଇପେଇ ଠାରେ ଥିବା ଭାରତ ତାଇପେଇ ସଂଘ ମଧ୍ୟରେ ବୁଝାମଣାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପଶ୍ଚାତକୃତ ଭାବେ ଅନୁମୋଦନ ଦିଆଯାଇଛି । କୃଷି, ଉଦ୍ୟାନ କୃଷି, ପଶୁପାଳନ, ମତ୍ସ୍ୟଚାଷ, ଜଳଜୀବ ଚାଷ ଏବଂ ଖାଦ୍ୟ ପ୍ରକ୍ରିୟାକରଣ, ଜନନବିଦ୍ୟା ସମ୍ବଳ ଏବଂ ପରିବେଶ ସଂରକ୍ଷଣ ଭଳି କ୍ଷେତ୍ରରେ ସହଯୋଗ ପାଇଁ ଏହି ବୁଝାମଣାରେ ଉଲ୍ଲେଖ ରହିଛି । ଉଭୟ ପକ୍ଷ ନିଜ ନିଜ ଦେଶର ଘରୋଇ କ୍ଷେତ୍ରକୁ ଉପରୋକ୍ତ କ୍ଷେତ୍ରମାନଙ୍କରେ ସହଯୋଗ ପାଇଁ ପ୍ରୋତ୍ସାହିତ କରିବେ । ଦୁଇ ପକ୍ଷ ସହଯୋଗ ଅନ୍ତର୍ଗତ ଯିବା ଆସିବା, ସୂଚନା, ପ୍ରଯୁକ୍ତି ବିଦ୍ୟା ଏବଂ ତାଲିମ ଆଦାନ ପ୍ରଦାନ, ବାଣିଜ୍ୟ କ୍ଷେତ୍ରର ପ୍ରତିବନ୍ଧକ ଦୂର କରି କୃଷି ବ୍ୟବସାୟ ବୃଦ୍ଧି କରିବା ଆଦି ହେବ । ବୁଝାମଣା ଅନୁସାରେ ଉଭୟ ଦେଶର ରୁଚିର ଅଗ୍ରାଧିକାର କ୍ଷେତ୍ର ଚୟନ ଏବଂ ଉଭୟ ପକ୍ଷ ତରଫରୁ ସ୍ଥିର କରାଯାଇଥିବା କାର୍ଯ୍ୟକଳାପର କାର୍ଯ୍ୟନ୍ୱୟନର ଅଗ୍ରଗତିକୁ ତଦାରଖ କରିବା ପାଇଁ ଗୋଟିଏ ମିଳିତ କାର୍ଯ୍ୟକାରୀ ସମିତି ଗଠିତ କରାଯିବ । ଏହି ବୁଝାମଣା ପ୍ରଥମେ ପାଞ୍ଚ ବର୍ଷ ପାଇଁ ସ୍ୱାକ୍ଷରିତ କରାଯିବ ଏବଂ ପରବର୍ତ୍ତୀ ସମୟରେ ଉଭୟ ପକ୍ଷ ମଧ୍ୟରୁ କେହି ଏହାକୁ ସମାପ୍ତ କରିବା ପାଇଁ ଆଗ୍ରହ ପ୍ରକାଶ ନ କରିବା ଯାଏ ପ୍ରତିଥର ପାଞ୍ଚ ବର୍ଷ ସମୟାବଧି ପାଇଁ ନବୀକୃତ ହେଉଥିବ ।
ନେଦରଲ୍ୟାଣ୍ଡର ମାନ୍ୟବର ପ୍ରଧାନମନ୍ତ୍ରୀ ଶ୍ରୀ ମାର୍କ ରୁଟେଙ୍କ ସହିତ ଟେଲିଫୋନ୍‍ରେ କଥା ହେଲେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନେଦରଲ୍ୟାଣ୍ଡର ମାନ୍ୟବର ପ୍ରଧାନମନ୍ତ୍ରୀ ଶ୍ରୀ ମାର୍କ ରୁଟେଙ୍କ ସହିତ ଫୋନରେ କଥା ହୋଇଥିଲେ । ଦୁଇ ନେତା ୟୁକ୍ରେନରେ ଚାଲିଥିବା ପରିସ୍ଥିତି ଉପରେ ଆଲୋଚନା କରିଥିଲେ ଏବଂ ୟୁକ୍ରେନରେ ଜାରି ରହିଥିବା ମାନବୀୟ ସ୍ଥିତିକୁ ନେଇ ସେମାନଙ୍କ ଚିନ୍ତା ପ୍ରକଟ କରିଥିଲେ । ଶତ୍ରୁତା ବନ୍ଦ କରିବା ଏବଂ ବାର୍ତ୍ତାଳାପ ଓ କୂଟନୈତିକ ପଥକୁ ଫେରିବା ପାଇଁ ପ୍ରଧାନମନ୍ତ୍ରୀ ମୋଦୀ ଭାରତର ନିରନ୍ତର ଆବେଦନକୁ ଦୋହରାଇଛନ୍ତି । ରୁଷ ଏବଂ ୟୁକ୍ରେନ ମଧ୍ୟରେ ଜାରି ରହିଥିବା ଆଲୋଚନାକୁ ପ୍ରଧାନମନ୍ତ୍ରୀ ସ୍ୱାଗତ କରିଛନ୍ତି ଏବଂ ଏହାର ଶୀଘ୍ର ସମାଧାନ ହେବାର ଆଶା ରଖିଛନ୍ତି । ପ୍ରଧାନମନ୍ତ୍ରୀ ମୋଦୀ ପ୍ରଧାନମନ୍ତ୍ରୀ ରୁଟେଙ୍କୁ ବିବାଦୀୟ ଅଞ୍ଚଳରୁ ଭାରତୀୟ ନାଗରିକମାନଙ୍କୁ ଉଦ୍ଧାର କରିବାର ଅଗ୍ରଗତି ଏବଂ ପ୍ରଭାବିତ ଲୋକଙ୍କ ପାଇଁ ଔଷଧ ସମେତ ଜରୁରୀକାଳୀନ ରିଲିଫ ଯୋଗାଣରେ ଭାରତର ସହାୟତା ବିଷୟରେ ସୂଚନା ଦେଇଛନ୍ତି । ପ୍ରଧାନମନ୍ତ୍ରୀ ୨୦୨୧ ମସିହା ଏପ୍ରିଲରେ ପ୍ରଧାନମନ୍ତ୍ରୀ ରୁଟେଙ୍କ ସହ ତାଙ୍କର ଭର୍ଚୁଆଲ୍ ଶିଖର ସମ୍ମିଳନୀକୁ ମନେ ପକାଇଥିଲେ ଏବଂ ପ୍ରଧାନମନ୍ତ୍ରୀ ରୁଟେଙ୍କୁ ଭାରତରେ ଶୀଘ୍ର ସ୍ୱାଗତ କରିବାକୁ ଇଚ୍ଛା ପ୍ରକାଶ କରିଥିଲେ ।
ଉତ୍ତରପ୍ରଦେଶର ଲକ୍ଷ୍ମୀପୁର ଖେରୀରେ ଏକ ଦୁର୍ଘଟଣାରେ ମୃତକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରପ୍ରଦେଶର ଲକ୍ଷ୍ମୀପୁର ଖେରୀ ଜିଲ୍ଲାରେ ଘଟିଥିବା ଦୁର୍ଘଟଣା ମୃତ୍ୟୁକୁ ନେଇ ଗଭୀର ଦୁଃଖ ପ୍ରକାଶ କରିଛନ୍ତି । ସେ ମଧ୍ୟ ଏହି ଦୁର୍ଘଟଣାରେ ଆହତଙ୍କ ଶୀଘ୍ର ଆରୋଗ୍ୟ କାମନା କରିଛନ୍ତି । ପ୍ରଧାନମନ୍ତ୍ରୀ ପ୍ରତ୍ୟେକ ମୃତ ବ୍ୟକ୍ତିଙ୍କ ନିକଟ ସମ୍ପର୍କୀଙ୍କ ଲାଗି ପ୍ରଧାନମନ୍ତ୍ରୀଙ୍କ ଜାତୀୟ ରିଲିଫ୍ ପାଣ୍ଠି (ପିଏମଏନଆରଏଫ୍‍) ରୁ ୨ଲକ୍ଷ ଟଙ୍କା ଏବଂ ଏହି ଦୁର୍ଘଟଣାରେ ଆହତ ହୋଇଥିବା ଲୋକଙ୍କୁ ୫୦,୦୦୦ ଟଙ୍କା କରି ପ୍ରଦାନ ଲାଗି ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ଉତ୍ତରପ୍ରଦେଶର ଲକ୍ଷ୍ମୀପୁର ଖେରୀରେ ଘଟିଥିବା ଦୁର୍ଘଟଣାରେ ବିବ୍ରତ । ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା ଜଣାଇଛନ୍ତି । ଆହତମାନେ ଶୀଘ୍ର ସୁସ୍ଥ ହୁଅନ୍ତୁ । ପିଏମ୍‍ଏନଆରଏଫ୍‍ରୁ ପ୍ରତ୍ୟେକ ମୃତକଙ୍କ ନିକଟ ସମ୍ପର୍କୀୟଙ୍କୁ ୨ଲକ୍ଷ ଟଙ୍କା ଦିଆଯିବ । ଆହତମାନଙ୍କୁ ୫୦,୦୦୦ ଟଙ୍କା ପ୍ରଦାନ କରାଯିବ: ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ”
ପ୍ରଧାନମନ୍ତ୍ରୀଙ୍କ ଗୁଜରାଟ ଗସ୍ତ, ଶୁଭାରମ୍ଭ କଲେ ସୌରାଷ୍ଟ୍ର ନର୍ମଦା ଜଳସେଚନ ପ୍ରକଳ୍ପ

ପ୍ରଧାମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଗୁଜୁରାଟର ସାନୋସାରାଠାରେ ସୌରାଷ୍ଟ୍ର ନର୍ମଦା ଜଳସେଚନ (SA ବନ୍ଧ ବୁଲିବା ସହିତ ଫାଟକ ଜରିଆରେ ନିଷ୍କାସିତ ହେଉଥିବା ଜଳ ପ୍ରବାହ ଦେଖିଥିଲେ । ଏହି ଅବସରରେ ଆୟୋଜିତ ବିଶାଳ ଜନସଭାକୁ ସମ୍ବୋଧିତ କରି ଶ୍ରୀ ମୋଦୀ ସ୍ମରଣ କରିଥିଲେ ଯେ ସେ ଗୁଜୁରାଟ ମୁଖ୍ୟମନ୍ତ୍ରୀ ଥିଲାବେଳେ ମଧ୍ୟ କୃଷକମାନଙ୍କ ପାଇଁ ଜଳର ଆବଶ୍ୟକତାକୁ ଅନୁଭବ କରିଥିଲେ । ସେ କହିଥିଲେ ଯେ, ରାଜ୍ୟରେ ଜଳର ସ୍ଥିତିରେ ଉନ୍ନତି ପରିଲକ୍ଷିତ ହୋଇଛି । ଚେକ ଡେମ ନିର୍ମାଣ ମଧ୍ୟ ଅନେକ ସ୍ଥାନରେ କରାଯାଇଛି ବୋଲି ସେ କହିଥିଲେ । କଚ୍ଛଠାରେ ଜଳର ସ୍ଥିତିରେ ଆସିଥିବା ଉନ୍ନତି ବିଷୟରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ, ସମୟ ଥିଲା ଯେତେବେଳେ ଆମ ଜବାନମାନଙ୍କୁ ମଧ୍ୟ ଆବଶ୍ୟକତା ଅନୁସାରେ ପାଣି ମିଳିପାରୁନଥିଲା । ପ୍ରଧାନମନ୍ତ୍ରୀ ଶ୍ରୀ ମୋଦୀ ଜଳ ସଂରକ୍ଷଣ ଉପରେ ମଧ୍ୟ ଗୁରୁତ୍ୱ ପ୍ରଦାନ କରିଥିଲେ ଏବଂ କେନ୍ଦ୍ର ସରକାରଙ୍କ ଦ୍ୱାରା କୃଷକ କଲ୍ୟାଣ ପାଇଁ ଶସ୍ୟ ବୀମା ଯୋଜନା ସହିତ ନିଆଯାଇଥିବା ବିଭିନ୍ନ ପଦକ୍ଷେପ ବିଷୟରେ ଉଲ୍ଲେଖ କରିଥିଲେ । ଉଜ୍ଜଳା ଯୋଜନାରେ ଏଲପିଜି ଗ୍ୟାସ ସଂଯୋଗ ଏବଂ ଏଲଇଡି ବଲ ବିତରଣ ଯୋଜନା ଜରିଆରେ ଲୋକମାନଙ୍କର ଜୀବନଶୈଳୀରେ ହୋଇଥିବା ଉନ୍ନତି ଉପରେ ପ୍ରଧାନମନ୍ତ୍ରୀ ଶ୍ରୀ ମୋଦୀ ଆଲୋକପାତ କରିଥିଲେ ।
ମହଙ୍ଗା ଭତ୍ତା ଏବଂ ମହଙ୍ଗା ସହାୟତାର ଅତିରିକ୍ତ କିସ୍ତି ପାଇବେ କେନ୍ଦ୍ର ସରକାରୀ କର୍ମଚାରୀ ଓ ପେନସନଭୋଗୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ କେନ୍ଦ୍ର ସରକାରୀ କର୍ମଚାରୀମାନଙ୍କୁ ମହଙ୍ଗା ଭତ୍ତା ଏବଂ ପେନସନଭୋଗୀମାନଙ୍କୁ ମହଙ୍ଗା ସହାୟତାର ଅତିରିକ୍ତ କିସ୍ତି ପ୍ରଦାନ କରାଯିବା ପ୍ରସ୍ତାବକୁ ମଞ୍ଜୁରି ମିଳିଛି। ୧.୭.୨୦୨୧ ଠାରୁ ବକେୟା ଥିବା ୩ ପ୍ରତିଶତ ଅତିରିକ୍ତ କିସ୍ତି କେନ୍ଦ୍ର କର୍ମଚାରୀ ଓ ପେନସନଭୋଗୀମାନଙ୍କୁ ପ୍ରଦାନ କରାଯିବ। ବର୍ତ୍ତମାନ ମୂଳ ଦରମା/ପେନସନରେ ମହଙ୍ଗା ଭତ୍ତା/ମହଙ୍ଗା ସହାୟତା ଦର ୨୮ ପ୍ରତିଶତ ରହିଛି। ଏହା ଉପରେ ୩ ପ୍ରତିଶତ ଅଧିକ ଦରରେ ମହଙ୍ଗା ଭତ୍ତା/ସହାୟତା ପ୍ରଦାନ କରାଯିବ। ଦରବୃଦ୍ଧି ବାବଦ କ୍ଷତିପୂରଣ ଆକାରରେ କେନ୍ଦ୍ର ସରକାରଙ୍କ ପକ୍ଷରୁ ଏହି ବୃଦ୍ଧି କରାଯାଇଛି। ସପ୍ତମ ବେତନ ଆୟୋଗଙ୍କ ସୁପାରିସ ଆଧାରରେ ଗ୍ରହଣ କରାଯାଇଥିବା ସୂତ୍ର ଅନୁଯାୟୀ ଏହି ବୃଦ୍ଧି କରାଯାଇଛି। ଉଭୟ ମହଙ୍ଗା ଭତ୍ତା ଏବଂ ମହଙ୍ଗା ସହାୟତା ବାବଦରେ ଦେଶର ରାଜକୋଷ ଉପରେ ବାର୍ଷିକ ୯,୪୮୮.୭୦ କୋଟି ଟଙ୍କାର ବୋଝ ପଡ଼ିବ। ତେବେ ଏହା ଦ୍ୱାରା ୪୭ ଲକ୍ଷ ୧୪ ହଜାର ସରକାରୀ କର୍ମଚାରୀ ଏବଂ ୬୮ ଲକ୍ଷ ୬୨ ହଜାର ପେନସନଭୋଗୀ ଲାଭାନ୍ୱିତ ହେବେ।
ଇନ୍ଦୋରରେ ସହରାଂଚଳ ବିକାଶ ପ୍ରକଳ୍ପର ଉଦଘାଟନ ଏବଂ ସ୍ୱଚ୍ଛ ସର୍ବେକ୍ଷଣ ପୁରସ୍କାର ପ୍ରଦାନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଜ୍ୟବ୍ୟାପୀ ବିଭିନ୍ନ ସ୍ଥାନରେ ସହରାଂଚଳ ପ୍ରକଳ୍ପଗୁଡ଼ିକର ଉଦଘାଟନ କରିଥିଲେ । ଏଥିରେ ପ୍ରଧାନମନ୍ତ୍ରୀ ଆବାସ ଯୋଜନା, ସହରୀ ପାନୀୟ ଜଳ ଯୋଗାଣ ଯୋଜନା, ସହରୀ କଠିନ ବର୍ଜବସ୍ତୁ ପରିଚାଳନା, ସହରାଂଚଳ ସ୍ୱଚ୍ଛତା, ସହରୀ ପରିବହନ ଏବଂ ସହରୀ ପରିଦୃଶ୍ୟ ପ୍ରକଳ୍ପ ସାମିଲ ରହିଛି । ଇନ୍ଦୋରରେ ଆୟୋଜିତ ଏକ ସମାରୋହରେ ସେ ସ୍ୱଚ୍ଛ ସର୍ବେକ୍ଷଣ-2018 ପୁରସ୍କାର ପ୍ରଦାନ କରିଥିଲେ ଏବଂ ସ୍ୱଚ୍ଛ-2018 ଫଳାଫଳ ଡେଶବୋର୍ଡର ଶୁଭାରମ୍ଭ କରିଥିଲେ । ଏହି ଅବସରରେ ଏକ ଜନସଭାରେ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ସ୍ୱଚ୍ଛ ଭାରତ ପ୍ରଧାନମନ୍ତ୍ରୀଙ୍କ ସ୍ୱପ୍ନ ଥିଲା, ଯାହା ଏବେ 125 କୋଟି ଭାରତୀୟଙ୍କ ସଂକଳ୍ପ ହୋଇସାରିଛି । ସେ କହିଥିଲେ ଯେ ସାରା ଦେଶ ଇନ୍ଦୋର ଠାରୁ ପ୍ରେରଣା ଗ୍ରହଣ କରିପାରିବ ଯାହାକୁ ଭାରତର ସବୁଠୁ ସ୍ୱଚ୍ଛ ସହର ପୁରସ୍କାର ପ୍ରଦାନ କରାଯାଇଛି । ସେ ସ୍ୱଚ୍ଛତାରେ ସର୍ବଶ୍ରେଷ୍ଠ ପ୍ରଦର୍ଶନ କରିଥିବା ତିନୋଟି ରାଜ୍ୟ – ଝାଡ଼ଖଣ୍ଡ, ମହାରାଷ୍ଟ୍ର ଏବଂ ଛତିଶଗଡ଼କୁ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ ଏହି ସୂଚନା ମଧ୍ୟ ଦେଇଥିଲେ ଯେ କିପରି କେନ୍ଦ୍ର ସରକାର ଭାରତରେ ସହରୀ ମୌଳିକ ଭିତ୍ତିଭୂମିକୁ ଆଧୁନିକ କରିବା ଦିଗରେ କାର୍ଯ୍ୟ କରୁଛନ୍ତି । ସ୍ୱଚ୍ଛ ଭାରତ ମିଶନ ବ୍ୟତୀତ ସେ ପ୍ରଧାନମନ୍ତ୍ରୀ ଆବାସ ଯୋଜନା (ସହରାଂଚଳ), ସ୍ମାର୍ଟ ସିଟି ମିଶନ, ଅମୃତ ଏବଂ ଦୀନଦୟାଲ ଉପାଧ୍ୟାୟ ଜାତୀୟ ସହରାଂଚଳ ଜୀବିକା ମିଶନ ବିଷୟରେ ଉଲ୍ଲେଖ କରିଥିଲେ । ସେ ସ୍ମରଣ କରାଇଦେଇଥିଲେ ଯେ କିଛିଦିନ ପୂର୍ବରୁ ସେ ଭାରତର ପ୍ରଥମ ସ୍ମାର୍ଟ ସିଟି- ନୂଆ ରାୟପୁରଠାରେ ସମନ୍ୱିତ କମାଣ୍ଡ ଏବଂ ନିୟନ୍ତ୍ରଣ କେନ୍ଦ୍ର ଉଦଘାଟନ କରିଥିଲେ । ସେ କହିଥିଲେ ଏହିପରି କାର୍ଯ୍ୟକ୍ରମ ମଧ୍ୟପ୍ରଦେଶର 7ଟି ସହରରେ ଏବେ ଜାରି ରହିଛି । ମଧ୍ୟପ୍ରଦେଶରେ ବିଭିନ୍ନ ସହରାଂଚଳ ବିକାଶମୂଳକ କାର୍ଯ୍ୟକ୍ରମରେ ହୋଇଥିବା ଅଗ୍ରଗତି ସମ୍ପର୍କରେ ସେ ବିସ୍ତୃତ ସୂଚନା ଦେଇଥିଲେ । ସେ କହିଥିଲେ ଯେ ଆଜି ଉଦଘାଟିତ ହୋଇଥିବା ଆବାସ ପ୍ରକଳ୍ପ ଦ୍ୱାରା ମଧ୍ୟପ୍ରଦେଶର ଏକ ଲକ୍ଷରୁ ଉର୍ଦ୍ଧ୍ଵ ବାସହୀନ ଲୋକମାନଙ୍କୁ ନିଜସ୍ୱ ଘର ମିଳିପାରିବ । ସେ କହିଥିଲେ ଯେ ଭାରତ ସରକାର 2022 ସୁଦ୍ଧା ସମସ୍ତଙ୍କ ପାଇଁ ବାସଗୃହ ଯୋଗାଇ ଦେବା ଲକ୍ଷ୍ୟ ଦିଗରେ କାର୍ଯ୍ୟ କରୁଛନ୍ତି । ସେ କହିଥିଲେ ଯେ ଗତ 4 ବର୍ଷରେ ପାଖାପାଖି 1.15କୋଟି ଆବାସ ନିର୍ମାଣ କରାଯାଇସାରିଛି ଏବଂ 2022 ସୁଦ୍ଧା ଏହି ଲକ୍ଷ୍ୟ ହାସଲ କରିବା ଲାଗି ପାଖାପାଖି 2 କୋଟିରୁ ଅଧିକ ବାସଗୃହ ନିର୍ମାଣ କରାଯିବାର ଅଛି । ଏହି ଅବସରରେ ପ୍ରଧାନମନ୍ତ୍ରୀ ବିକାଶର ଅନ୍ୟ କ୍ଷେତ୍ରରେ ହୋଇଥିବା ଅଗ୍ରଗତି ସମ୍ପର୍କରେ ମଧ୍ୟ ଉଲ୍ଲେଖ କରିଥିଲେ ।